b'\n_START_ARTICLE_\nPokeri\n_START_SECTION_\nHistoria\n_START_PARAGRAPH_\nPokerin syntyhistoriasta ja pelin nimest\xc3\xa4 on useita eri versioita. Pokeria edelt\xc3\xa4v\xc3\xa4t pelit ovat kehittyneet eri puolilla maailmaa eri aikakausina. Yhteist\xc3\xa4 kaikissa versioissa on pelitapa. Pelaajat ly\xc3\xb6v\xc3\xa4t vetoa oman pokerik\xc3\xa4tens\xc3\xa4 paremmuuden puolesta._NEWLINE_Er\xc3\xa4\xc3\xa4n version mukaan sana pokeri juontaa juurensa ranskankielisest\xc3\xa4 sanasta poque. Poque on ranskalainen korttipeli, jonka olemukseen kuuluu bluffaaminen ja panosten korottaminen. Poque on historian kirjoissa ensimm\xc3\xa4inen korttipeli, jossa k\xc3\xa4ytettiin kaikkia nelj\xc3\xa4\xc3\xa4 maata (hertta, pata, ruutu ja risti)._NEWLINE_Kiinalaisten v\xc3\xa4itet\xc3\xa4\xc3\xa4n keksineen pokerin jo runsaat tuhat vuotta sitten, vaikka tuolloin pelikortteja ei viel\xc3\xa4 tunnettu. Kiinalainen pokerin varhainen edelt\xc3\xa4j\xc3\xa4 on kuitenkin mainittu hallitsija Mu Tsungin kirjoituksissa vuonna 969 eaa. Ilmeisesti peli\xc3\xa4 pelattiin tuolloin dominoilla, jotka olivat hyvin suosittu ajanviete muinaisessa Kiinassa._NEWLINE_My\xc3\xb6s taikurien hokema silm\xc3\xa4nk\xc3\xa4\xc3\xa4nt\xc3\xb6loitsu "hokkus pokkus" on mainittu yhten\xc3\xa4 pokeri-sanan syntyl\xc3\xa4hteist\xc3\xa4._NEWLINE_T\xc3\xa4m\xc3\xa4n hetken suosituimman pokerin pelimuodon texas hold \'emin juuret juontavat 1920-luvulle Texasiin. Pelin nimi on mukaelma sen aikaisesta suositusta hold\'em darling -korttipelist\xc3\xa4.\n_START_SECTION_\nMiten pokeria pelataan\n_START_PARAGRAPH_\nErilaisia pokeripelimuotoja on monia. Yhteist\xc3\xa4 n\xc3\xa4ille on panostuskierrokset. Useimmissa pokerimuodoissa asetetaan panoksia jo ennen kuin kortit on jaettu. N\xc3\xa4it\xc3\xa4 panoksia voivat joutua asettamaan joko kaikki pelaajat tai vain osa pelaajista. N\xc3\xa4it\xc3\xa4 panoksia kutsutaan \xe2\x80\x9dpimeiksi\xe2\x80\x9d. Toisaalta englanninkielinen ilmaisu forced bets eli pakkopanokset kuvaa paremmin n\xc3\xa4it\xc3\xa4 panostuksia. Riippuen pelimuodosta n\xc3\xa4it\xc3\xa4 kutsutaan anteiksi, blindeiksi tai bring-ineiksi. Kasinoilla k\xc3\xa4ytet\xc3\xa4\xc3\xa4n my\xc3\xb6s sek\xc3\xa4 alkupanoksia ett\xc3\xa4 sokkopanoksia samassa peliss\xc3\xa4. T\xc3\xa4ll\xc3\xb6in alkupanos on verrattain pieni verrattuna sokkopanoksiin, esimerkiksi euron kun pieni sokkopanos on 10 euroa._NEWLINE_Yleens\xc3\xa4 pokeripeleiss\xc3\xa4 jakajan vuoro kiert\xc3\xa4\xc3\xa4. T\xc3\xa4ll\xc3\xb6in kukaan ei saa etua siit\xc3\xa4, miten on sijoittunut suhteessa jakajaan. Kasinoilla yleens\xc3\xa4 k\xc3\xa4ytet\xc3\xa4\xc3\xa4n nappia (button) kertomaan jakajan paikan; vaikka kasinoilla on jakaja talon puolesta, h\xc3\xa4n aloittaa jakamisen joka kierros eri kohdasta. Jakajan nappi siis kiert\xc3\xa4\xc3\xa4 samalla tavalla kuin jakovuoro kotipeleiss\xc3\xa4._NEWLINE_Pokeripelit sis\xc3\xa4lt\xc3\xa4v\xc3\xa4t yleens\xc3\xa4 useamman kuin yhden korotuskierroksen. Peli etenee yleens\xc3\xa4 niin, ett\xc3\xa4 pelaaja saa kortteja v\xc3\xa4hitellen ja n\xc3\xa4iden v\xc3\xa4liss\xc3\xa4 on panostuskierros. Lopulta kun kaikki pelimuodon edellytt\xc3\xa4m\xc3\xa4t kortit on jaettu, katsotaan kenell\xc3\xa4 on paras k\xc3\xa4si. Paras k\xc3\xa4si voittaa peruspeleiss\xc3\xa4 koko potin. Jos jossakin vaiheessa peli\xc3\xa4 pelaaja panostaa, mutta kukaan ei halua maksaa h\xc3\xa4nen pottiin panostamaansa m\xc3\xa4\xc3\xa4r\xc3\xa4\xc3\xa4 voittaa kyseinen pelaaja potin. T\xc3\xa4m\xc3\xa4 mahdollistaa bluffin.\n_START_SECTION_\nPotti ja panostustavat\n_START_PARAGRAPH_\nPokeripeleiss\xc3\xa4 potiksi kutsutaan pelaajien pelin aikana maksamia panoksia. Esimerkiksi, jos pelataan tulitikuilla ja pelaajat ovat maksaneet tai panostaneet yhteens\xc3\xa4 10 tulitikkua, voidaan sanoa, ett\xc3\xa4 potissa on 10 tikkua._NEWLINE_Pokeripeleiss\xc3\xa4 on kolme yleisesti k\xc3\xa4ytetty\xc3\xa4 panostus- ja korotustapaa: kiinte\xc3\xa4 (fixed limit), potin kokoon rajoitettu (pot limit) ja rajoittamaton (no limit). N\xc3\xa4iden lis\xc3\xa4ksi tunnetaan my\xc3\xb6s split- ja spread-limit. Kiinte\xc3\xa4t panostukset (pokerislangissa betsaaminen ja ly\xc3\xb6minen) kerrotaan aina p\xc3\xb6yt\xc3\xa4\xc3\xa4n tullessa, ja useimmiten k\xc3\xa4yt\xc3\xb6ss\xc3\xa4 on kaksi panostusm\xc3\xa4\xc3\xa4r\xc3\xa4\xc3\xa4. Esimerkiksi texas hold \'emiss\xc3\xa4 kahdella ensimm\xc3\xa4isell\xc3\xa4 panostuskierroksella voidaan k\xc3\xa4ytt\xc3\xa4\xc3\xa4 euron panostusta (jokainen pelaaja voi panostaa tai korottaa vain euron verran) ja lopuilla kierroksilla kahden euron panostusta. Kun k\xc3\xa4ytet\xc3\xa4\xc3\xa4n t\xc3\xa4llaista panostustapaa, se ilmaistaan esimerkiksi Texas hold\'em FL 1/2. Potin kokoon perustuvassa tavassa (pot limit, s\xc3\xb6k\xc3\xb6ringeiss\xc3\xa4 usein k\xc3\xa4ytetty termi on "potti nokkiin") pelaaja voi vuorollaan panostaa joko ennakkoon ilmoitetulla minimipanostuksella tai korkeintaan sill\xc3\xa4 m\xc3\xa4\xc3\xa4r\xc3\xa4ll\xc3\xa4 mik\xc3\xa4 ennen panostusta potissa on. Maksimipanostus siis kasvaa sit\xc3\xa4 mukaa kuin pelaajat panostavat ja korottavat. Kun pokeria pelataan ilman panostuskattoa, voi kuka tahansa pelaaja omalla vuorollaan panostaa pottiin minipanostuksen ja oman p\xc3\xb6yd\xc3\xa4ss\xc3\xa4 olevan varallisuuden ("all in") v\xc3\xa4lill\xc3\xa4 mink\xc3\xa4 summan verran tahansa. Mik\xc3\xa4li kuitenkin jonkun panostettua toinen pelaaja haluaa korottaa, tulee h\xc3\xa4nen yleens\xc3\xa4 korottaa v\xc3\xa4hint\xc3\xa4\xc3\xa4n edellisen panostuksen verran tai v\xc3\xa4hint\xc3\xa4\xc3\xa4n loput omasta p\xc3\xb6yd\xc3\xa4ss\xc3\xa4 olevasta varallisuudestaan ("all in") mik\xc3\xa4li h\xc3\xa4nell\xc3\xa4 ei ole varallisuutta t\xc3\xa4yden korotuksen vertaa. Toisin sanoen aina voi panostaa lopun varallisuutensa, vaikka sit\xc3\xa4 olisi v\xc3\xa4hemm\xc3\xa4n kuin nimellinen minimipanostus.\n_START_SECTION_\nVerkkopokeri\n_START_PARAGRAPH_\nPokerin pelaamisen suosio kasvoi voimakkaasti 1990-luvulla. Kasvuun ovat vaikuttaneet suurten pokeriturnausten esitt\xc3\xa4minen televisiossa ymp\xc3\xa4ri maailman, Internetiss\xc3\xa4 toimivien pelihuoneiden voimakkaat markkinointipanostukset ja n\xc3\xa4iden seurauksena Internetiss\xc3\xa4 pelattavan pokerin eli verkkopokerin suosion r\xc3\xa4j\xc3\xa4ht\xc3\xa4minen 2000-luvulla._NEWLINE_Aiemmin pokeria pelattiin rahasta l\xc3\xa4hinn\xc3\xa4 kasinoiden pokerihuoneissa, joten ihmisten mahdollisuudet osallistua peleihin olivat nykyist\xc3\xa4 merkitt\xc3\xa4v\xc3\xa4sti rajoitetumpia._NEWLINE_Useat internetpokerihuoneet voivat toimia yhteisess\xc3\xa4 verkossa siten, ett\xc3\xa4 eri pokerihuoneiden pelaajat kohtaavat samoissa pelip\xc3\xb6ydiss\xc3\xa4 ja turnauksissa. Yksitt\xc3\xa4isten pokerihuoneiden sanotaan t\xc3\xa4ll\xc3\xb6in olevan verkon skinej\xc3\xa4. Verkkopokeriverkkoja ovat muiden muassa Entraction, Microgaming ja Ongame. Esimerkiksi Ahvenanmaalla toimivan PAF:n verkkopokeri j\xc3\xa4rjestet\xc3\xa4\xc3\xa4n Ongamen verkossa._NEWLINE_Maailman suurimpia pokerihuoneita ovat PokerStars, Full Tilt Poker, Party Poker ja Everest Poker._NEWLINE_Verkkopokerihuoneet j\xc3\xa4rjest\xc3\xa4v\xc3\xa4t usein satelliittiturnauksia, joiden voittoina on isojen kasinoilla j\xc3\xa4rjestett\xc3\xa4vien liveturnauksien turnausmaksuja (joskus korvataan my\xc3\xb6s matka- ja y\xc3\xb6pymiskulut). Internetin satelliittiturnausten kautta on viime vuosina tullut useita suurturnausvoittajia kuten esimerkiksi World Series of Pokerin p\xc3\xa4\xc3\xa4turnauksen voittaneet Chris Moneymaker ja Greg Raymer._NEWLINE_Monet nykypelaajista tulevatkin tunnetuksi jo verkkopelaajina ja osa Internetin isojen panosten menestyneist\xc3\xa4 k\xc3\xa4teispelien pelaajista ei pelaa ollenkaan kasinoilla tai liveturnauksissa. L\xc3\xa4pimurtonsa verkkopokerin pelaajina tehneit\xc3\xa4, sittemmin televisioiduissa pokeriohjelmissa esiintyneit\xc3\xa4 ovat muun muassa yhdysvaltalainen Brian Townsend (pelaa nimimerkeill\xc3\xa4 sbrugby ja aba20) ja norjalainen Johnny Lodden (bad_ip)._NEWLINE_Internetin ansiosta pokerin harrastajat ovat voineet verkottua l\xc3\xb6yhiksi yhteis\xc3\xb6iksi, jotka kokoontuvat verkkofoorumeissa keskustelemaan harrastuksestaan ja jakamaan tietoa._NEWLINE_Tammikuussa 2010 sek\xc3\xa4 Veikkaus Oy ett\xc3\xa4 RAY saivat luvan aloittaa verkkopelien py\xc3\xb6ritt\xc3\xa4misen. RAY avasi verkkopokerisivuston 29. marraskuuta 2010.\n_START_SECTION_\nPokeriturnaukset\n_START_PARAGRAPH_\nSuurin osa pokeriturnauksista noudattaa seuraavanlaista kaavaa: osallistuvat pelaajat maksavat turnausmaksun, josta pieni osa menee j\xc3\xa4rjest\xc3\xa4j\xc3\xa4lle ja loput palkintosummaan. Jokaiselle pelaajalle jaetaan aluksi yht\xc3\xa4 monta pelimerkki\xc3\xa4, ja pelaajat jaetaan t\xc3\xa4m\xc3\xa4n j\xc3\xa4lkeen eri p\xc3\xb6ytiin, jossa he pyrkiv\xc3\xa4t pelaamalla voittamaan vastustajan merkit itselleen. Jos menett\xc3\xa4\xc3\xa4 kaikki pelimerkkins\xc3\xa4, putoaa turnauksesta (ellei ole kyseess\xc3\xa4 ns rebuy-turnaus jossa saa ostaa tietyn ajan sis\xc3\xa4ll\xc3\xa4 lis\xc3\xa4\xc3\xa4 merkkej\xc3\xa4). Turnaus jatkuu niin kauan kunnes yhdell\xc3\xa4 pelaajalla on kaikki merkit, turnaukset kest\xc3\xa4v\xc3\xa4tkin yleens\xc3\xa4 useamman p\xc3\xa4iv\xc3\xa4n._NEWLINE_Pokerin maailmanmestaruuskisana pidet\xc3\xa4\xc3\xa4n kerran vuodessa j\xc3\xa4rjestett\xc3\xa4v\xc3\xa4\xc3\xa4 World Series of Poker -p\xc3\xa4\xc3\xa4turnausta. Se j\xc3\xa4rjestet\xc3\xa4\xc3\xa4n Las Vegasissa. Kes\xc3\xa4ll\xc3\xa4 2006 WSOP:n p\xc3\xa4\xc3\xa4turnauksen ykk\xc3\xb6spalkinto oli enn\xc3\xa4tysm\xc3\xa4iset 12 miljoonaa dollaria ja sen voitti yhdysvaltalainen Jamie Gold. Pokerin kasvaneesta suosiosta kertoo se, ett\xc3\xa4 vuonna 2006 osallistujia oli l\xc3\xa4hes sama m\xc3\xa4\xc3\xa4r\xc3\xa4 kuin kahtena edellisen\xc3\xa4 vuonna yhteens\xc3\xa4. Vuonna 2004 turnaukseen osallistui 2\xc2\xa0500 pelaaja ja vuonna 2005 6\xc2\xa0500 pelaajaa. P\xc3\xa4\xc3\xa4turnaukseen p\xc3\xa4\xc3\xa4see mukaan 10\xc2\xa0000 dollarin sis\xc3\xa4\xc3\xa4nostolla tai voittamalla osallistumisoikeus jostakin ns. satelliittiturnauksesta. Vuoteen 2013 menness\xc3\xa4 kaksi suomalaista, Ville Wahlbeck (voitti vuoden 2009 10\xc2\xa0000 dollarin World Championship Mixed Events 8 turnauksen) ja Jani Vilmunen (voitti vuoden 2009 WSOPE 5\xc2\xa0,000+250 dollarin Pot Limit Omahan) ovat voittaneet WSOP rannekkeen, eli yksitt\xc3\xa4isen WSOP turnauksen. Eniten rannekkeita on yhdysvaltalaisella Phil Hellmuthilla. H\xc3\xa4nell\xc3\xa4 on vuoteen 2013 menness\xc3\xa4 kertynyt rannekkeita 13 kappaletta._NEWLINE_World Poker Tour on suosittu televisioitu pokeriturnausten sarja. Sarjan 100. jakso oli vuoden 2007 WPT Championships - finaali._NEWLINE_Suomen suurimmat pokeriturnaukset Helsinki Freezeout ja Midnight Sun j\xc3\xa4rjestet\xc3\xa4\xc3\xa4n Veikkauksen Casino Helsingiss\xc3\xa4 puolen vuoden v\xc3\xa4lein, ensin mainittu joulu-tammikuussa ja j\xc3\xa4lkimm\xc3\xa4inen keskikes\xc3\xa4ll\xc3\xa4. Turnaukset houkuttelevat paikalle my\xc3\xb6s suuren joukon ulkomaisia osanottajia. Esimerkiksi joulukuussa 2005 Helsinki Freezeoutin p\xc3\xa4\xc3\xa4turnauksen voittaja sai 99\xc2\xa0300 euroa.'